उनें दिनें धार्मक ते इश्किया नाटकें दा मता रवाज हा। श्री रघुनाथ कम्पनी दे राजा हरिचन्द्र, इन्द्रसभा, गुलरू जरीना ते हेमलेट आदि नाटक बड़े मश्हूर हे जिनेंई दिक्खने आस्तै रियास्ती बाह्‌रा बी लोक औंदे हे। चमत्कारी सीन दस्सने बास्तै मंडुए अन्दर फ्लाईट ते ट्रैप दा साज-सम्यान बने दा हा। फ्लाईट दी मदद कन्ने कुसै गी गासै पर उड्डरदे दस्सना ते उप्परा खल्ल त्राटना आदि। ते ट्रैप भंडुए दा ओ साधन होंदा ऐ जिस कन्ने मंडुए च खडोता दा आदमी लोप होई जन्दा ऐ। रामायण दी बेदवती बाला लेखा कोई जली मरदा ऐ ता कुसै दी मुंडी कप्पने दा सीन दस्सेआ जाई सकदा ऐ। जां चानचक्क कुसै देवी-देवते दा प्रगट होना दस्सेआ जाई सकदा ऐ आदि आदि....